Maatietopalvelu

Kyselyvastaus

**Asiakirjan tunnus:** KT838

**Päivämäärä**: 25.3.2024

**Julkisuus:** Julkinen

**Algeria / Viranomaissuojelu, esiaviolliset suhteet ja kunniaväkivalta**

**Algeria / Protection by authorities, premarital relationships and honour violence**

Kysymykset

1. Viranomaissuojelu Algeriassa
a. Mitkä seikat voivat vaikuttaa viranomaissuojelun saatavuuteen Algeriassa?
b. Mikä on korruption määrä ja laatu Algerian viranomaisissa?
c. Onko Algeriassa toimiva oikeuslaitos?

2. Kunniaväkivalta ilmiönä Algeriassa
a. Tapahtuuko Algeriassa kunniaväkivaltaa ja mitkä ovat sen yleisimmät syyt?
b. Kohdistuuko miehiin kunniaväkivaltaa Algeriassa?
c. Voiko kunniaväkivaltaa vastaan saada viranomaissuojelua?

3. Esiaviolliset suhteet Algeriassa
a. Miten Algeriassa suhtaudutaan esiaviollisiin/avioliiton ulkopuolisiin suhteisiin?
b. Mitä seurauksia esiaviollisesta suhteesta voi henkilölle koitua?

Questions

1.Protection by authorities in Algeria
a.What factors influence the availability of state protection in Algeria?
b.How much is there corruption in Algeria? What kind of corruption is it?
c.Is the judiciary functional in Algeria?

2.Honor violence as a phenomena in Algeria
a.Does honour violence occur in Algeria and what are its most common reasons?
b.Are men targeted by honour violence in Algeria?
c.Is it possible to get protection from authorities against honour violence?

3.Premarital relationships in Algeria
a.How are premarital relationships or relationships outside of marriage looked upon in Algeria?
b.What kind of consequences can there be from premarital relationships to a person?

#

# Viranomaissuojelu Algeriassa

# a. Mitkä seikat voivat vaikuttaa viranomaissuojelun saatavuuteen Algeriassa?

Freedom Housen eri maiden vapauksia tarkastelevassa, 2024 ilmestyneessä vuosiraportissa Algeria sai poliittisten vapauksien kohdalla arvosanan 10/40 ja kansalaisvapauksien kohdalla arvosanan 22/60. Kokonaisarvosanalla 32/100 Freedom House arvioi Algerian ei-vapaaksi maaksi[[1]](#footnote-1).[[2]](#footnote-2)

Freedom Housen Algeriaa koskevan vuoden 2023 raportin mukaan armeijan pitkäaikainen vaikutus siviilipolitiikkaan nähden jatkuu. Armeijan valtavat resurssit ja vastuuvelvollisuuden puute ovat leimanneet sen roolia maan merkittävimpänä poliittisena toimijana Algeriassa. Korruption vastaisten lakien, hallinnon läpinäkyvyyden ja oikeudellisen riippumattomuuden puutteellisuus sekä paisunut byrokratia edistävät laajamittaista korruptiota hallinnon kaikilla tasoilla.[[3]](#footnote-3)

Euroopan unionin rahoittama, ja ISS-tutkimuslaitoksen[[4]](#footnote-4) sekä Interpolin ja Global Initiative against Transnational Organized Crime -kansalaisjärjestön[[5]](#footnote-5) toteuttama The ENACT Organized Crime Index mittaa järjestäytyneen rikollisuuden tasoa eri maissa, ja maiden kykyä vastata sen aiheuttamiin haasteisiin. Vuoden 2023 tarkastelussa ENACT mainitsee Algerian kohdalla, että on epätodennäköistä, että armeija voisi saada näin laajan alueen, jota leimaa hauraat olosuhteet, täysin kontrolliinsa. Algeriassa on ”mikroalueita”, joissa valtiovalta on heikko, ja vaikka se kykenee ajoittain osoittamaan valtaansa, se joutuu kamppailemaan säilyttääkseen valtaansa tällaisilla alueille.[[6]](#footnote-6)

Algerian hallitus väittää antaneensa esimerkiksi ihmiskaupan uhreille lääketieteellistä, oikeudellista ja psykologista apua, mutta se ei ole kyennyt tarjoamaan räätälöityä suoja- tai suojelupalveluita.[[7]](#footnote-7) Kunniaväkivaltaan ja naisiin kohdistuvaan väkivaltaan liittyen, katso kohta 2 c).

# b. Mikä on korruption määrä ja laatu Algerian viranomaisissa?

Bertelsmann Stiftungin vuoden 2022 Algeria-raportin[[8]](#footnote-8) mukaan vuoden 2006 korruptionvastaisesta laista, vuonna 2012 perustetusta kansallisesta korruptionvastaisesta toimistosta ja hallituksen korruptionvastaista kamppailua koskevista julistuksista huolimatta Algeriassa ei ole kyetty puuttumaan korruptionvastaisenvastaisen toimiston rankaisemattomuuden kulttuuriksi kutsumaan ilmiöön. Tilintarkastustuomioistuin ja korruptiosta vastaava viranomainen ONPLC[[9]](#footnote-9) kärsivät riippumattomuuden, henkilöstön, tehokkuuden ja läpinäkyvyyden puutteesta. ONPLC on julkaissut korruptionvastaisen strategian vuosille 2020–2024. Osana strategiaa kansalaisia kannustetaan ilmoittamaan oikeuslaitokselle anonyymisti korruptiotapauksista.[[10]](#footnote-10)

Vuonna 2019 viranomaiset aloittivat korruptionvastaisen kampanjan, jonka yhteydessä nostettiin yrittäjiä ja virkamiehiä vastaan syytteitä epäasiallisesta vaikuttamisesta aikaisemman, presidentti Abdelaziz Bouteflikan[[11]](#footnote-11) hallinnon poliittisiin päätöksiin. Vuoden 2020 perustuslakimuutoksissa säädettiin läpinäkyvyyden edistämiseen ja korruptionvastaisiin toimiin keskittyvän viranomaisen perustamisesta, samoin kuin julkisen viran ja yksityisten liiketoimien yhdistämisen kiellosta. Bouteflikan eron jälkeen moni hänen poliittinen ja taloudellinen tukijansa on saanut pitkän vankeustuomion korruptionvastaisen kampanjan yhteydessä. Esimerkiksi entinen finanssiministeri Mohamed Loukal tuomittiin korruptiosta seitsemän vuoden vankeuteen.[[12]](#footnote-12)

Yhdysvaltain ulkoministeriön tuoreimman Algeriaa koskevan ihmisoikeusraportin mukaan Algerian hallitus otti vuonna 2022 joitakin askelia virkamiesten tutkinnassa, syyttämisessä ja rankaisussa etenkin sellaisissa tapauksissa, joissa virkamies oli syyllistynyt ihmisoikeusloukkaukseen, ja varsinkin korruptiotapauksissa. Kansallinen turvallisuusvirasto GDNS[[13]](#footnote-13) tutki väärinkäytösepäilyjä ja ryhtyi hallinnollisiin prosesseihin niistä epäiltyjä viranomaisia vastaan. Oikeusministeriö ei raportoinut syytteistä tai tuomioista siviili-, turvallisuus- tai sotilasvirkamiehiä vastaan kidutusta tai muuta kaltoinkohtelua koskevissa tapauksissa. Poliisien ja turvallisuusviranomaisten rankaisemattomuuden ilmapiirissä toimiminen oli edelleen ongelma.[[14]](#footnote-14)

Freedom Housen Algeriaa koskevan vuoden 2023 raportin mukaan korruptio on yleistä Algeriassa hallinnon kaikilla tasoilla. Korruptionvastaisissa tutkimuksissa on usein kyse hallinnon eri ryhmien välisistä riidoista.[[15]](#footnote-15)

# c. Onko Algeriassa toimiva oikeuslaitos?

ENACTin vuoden 2021 katsauksen mukaan Algerian oikeusjärjestelmä oli erittäin heikko verrattuna maan lainvalvontakoneistoon. Oikeuslaitoksen toimintaan puututtiin korkeilta hallinnon tasoilta, ja oikeuslaitoksen mahdollisuus tuoda järjestäytyneen rikollisuuden johtohahmoja oikeuteen oli merkittävästi rajoittunut. Fyysinen ja muu pahoinpitely olivat laajasti käytössä rikosseuraamusjärjestelmässä.[[16]](#footnote-16)

Yhdysvaltain ulkoministeriön vuotta 2022 koskevan ihmisoikeusraportin mukaan Algerian oikeuslaitoksella oli vakavia ongelmia riippumattomuuden suhteen.[[17]](#footnote-17) Algerian lain mukaan oikeuslaitoksen tulee olla riippumaton. Joidenkin ihmisoikeustarkkailijoiden mukaan oikeuslaitos ei kuitenkaan ole itsenäinen tai puolueeton siviiliasioissa. Joidenkin tahojen mukaan oikeusjutuissa osallisina olevien henkilöiden asema vaikutti oikeuden päätöksiin. Vaikka perustuslaissa säädetään toimeenpanovallan ja oikeuslaitoksen välisestä vallanjaosta, toimeenpanovallan laajat lakisääteiset valtuudet ovat rajoittaneet oikeuslaitoksen riippumattomuutta.[[18]](#footnote-18)

Freedom Housen Algeriaa koskevan vuoden 2023 raportin mukaan Algerian oikeuslaitos on hallituksen ja armeijan vaikutukselle altis. Tuomarit nimittää oikeuslaitoksen korkea neuvosto (CSM[[19]](#footnote-19)), jota johtaa presidentti. Vuoden 2020 perustuslain muutosten mukaisesti oikeusministeri ja valtion pääsyyttäjä eivät enää istu CMS:ssä, ja neuvostoon on lisätty kaksi tuomariliiton edustajaa sekä kansallisen ihmisoikeusneuvoston puheenjohtaja. Tästä huolimatta huoli oikeuslaitoksen riippumattomuudesta jatkui. Vuonna 2021 neuvostosta erotettiin Sadedin Merzoug, joka oli demokratiamyönteisen Hirak-liikkeen[[20]](#footnote-20) kannattaja ja oli esittänyt demokratiamyönteisiä kantoja. Erottamisen syyksi väitettiin oikeuden toteutumisen estäminen ja luottamuksellisuuden rikkominen.[[21]](#footnote-21)

Freedom Housen mukaan Algerian oikeuslaitoksen ja syyttäjälaitoksen riippumattomuuden puutteen vuoksi vastaajien prosessuaaliset oikeudet rapautuivat, varsinkin jos oli kyse entistä virkamiestä tai kansalaisaktivistia vastaan nostetuista syytteistä. Oikeudenkäynneissä oli pitkiä viiveitä, ja syyttäjien pyyntöihin jatkaa tutkintavankeutta tyypillisesti myönnyttiin. Turvallisuusjoukot suorittivat usein etsintöjä ilman etsintäkuulutusta ja tekivät mielivaltaisia, lyhytaikaisia kiinniottoja. Kiinniotettujen vapauttamisen puolesta toimiva järjestö CNLD:n[[22]](#footnote-22) mukaan huhtikuussa 2022 Algeriassa oli yli 300 poliittista vankia, joista moni oli tutkintavankeudessa.[[23]](#footnote-23)

Yhdysvaltain ulkoministeriön ihmisoikeusraportin mukaan Algerian perustuslaki takaa oikeuden oikeidenmukaiseen oikeudenkäyntiin, mutta oikeuslaitos ei ole aina valvonut tämän oikeuden toteutumista. Suurin osa oikeudenkäynneistä on julkisia, mutta ei sellaiset oikeudenkäynnit, joissa tuomari katsoo vastaajan olevan uhkaksi yleiselle järjestykselle tai ”moraalille”. Ihmisoikeusjärjestöjen mukaan oikeusistuimet hylkäsivät joidenkin vastaajien asianajajan puuttumisesta johtuvat pyynnöt oikeudenkäynnin lykkäämisestä.[[24]](#footnote-24)

Ihmiset voivat nostaa oikeusjuttuja, ja ihmisoikeusloukkauksista tai muista vääryyksistä kärsineille ihmisille ja heidän perheenjäsenilleen voidaan myöntää korvauksia hallinnollisten prosessien kautta. Ihmisoikeusjärjestöjen mukaan oikeusistuimet eivät ole riittävän riippumattomia voidakseen tarjota tehokkaita keinoja ihmisoikeusloukkauksiin puuttumiseen.[[25]](#footnote-25)

# Kunniaväkivalta ilmiönä Algeriassa

1. **Tapahtuuko Algeriassa kunniaväkivaltaa ja mitkä ovat sen yleisimmät syyt?**

Sveitsin ja Ruotsin maahanmuuttoviranomaisten Algeriaan vuonna 2011 tekemän tiedonhankintamatkan aikana haastateltujen lähteiden mukaan Algeriassa tapahtui kunniamurhia, mutta ne olivat hyvin harvinaisia.[[26]](#footnote-26) BBC News Arabic -median Arab Barometer -tutkimuslaitokselle vuonna 2019 tekemän tutkimuksen mukaan algerialaisista 27 % hyväksyi kunniamurhan.[[27]](#footnote-27) Tri Shaul M. Gabbayn vuonna 2021 julkaiseman artikkelin mukaan Algeriassa naisiin kohdistuva väkivalta on yleistä koko maassa. Algeriassa, samoin kuin sen lähialueella, kunniamurha katsotaan hyväksyttäväksi tavaksi perheen ”nimen puhdistamiseksi”.[[28]](#footnote-28) Kunniamurhilla, naisten surmilla ja muulla naisiin kohdistuvalla väkivallalla on syvät historialliset, heimo- ja uskonnollisiin käytäntöihin liittyvät yhteisölliset juuret, ja kyseessä on pitkäaikainen haaste.[[29]](#footnote-29) Kunniaväkivaltaa perheissä ja arabiyhteisöissä tutkineen Amel Hadjan vuonna 2023 ilmestyneen artikkelin mukaan Algerian laki on väljä kunniamurhia tekevien henkilöiden suhteen.[[30]](#footnote-30)

Yhdysvaltain ulkoministeriön vuotta 2023 koskevan ihmisoikeusraportin mukaan Algerian hallituksen tilastoissa ei tehty eroa kotiväkivallan ja sukupuolistuneen väkivallan välillä.[[31]](#footnote-31) Freedom Housen Algeriaa vuonna 2023 tarkastelevan raportin mukaan kotiväkivalta on Algeriassa yleistä, ja sitä ehkäisevät lait ovat heikkoja. Oikeusjuttuja voidaan esimerkiksi peruuttaa, jos uhri antaa anteeksi väitetylle tekijälle. Naisten asiaa ajavien ryhmien mukaan noin 100–200 naista saa surmansa kotiväkivallan seurauksena vuosittain.[[32]](#footnote-32) Yhdysvaltain ulkoministeriön vuotta 2022 koskevan ihmisoikeusraportin mukaan Algeriassa naisiin kohdistuvan väkivallan tutkinta oli puutteellista.[[33]](#footnote-33)

Kunniamurhia tutkiva algerialainen kansalaisjärjestö Féminicides Algérie[[34]](#footnote-34) kertoi joulukuussa 2023, että ainakin 261 naista oli surmattu Algeriassa vuoden 2019 jälkeen. Heistä puolet oli äitejä ja 16 oli raskaana surman hetkellä. Ryhmän jäsenen Wiame Awrasin esittelemän raportin tiedot perustuivat lähinnä paikallislehtien uutisiin. Naisia oli surmattu yleensä puukottamalla, kaulan viiltämisellä tai ampumalla, ja joissakin tapauksissa polttamalla. Tappajat olivat kertoneet surmien syyksi muun muassa mustasukkaisuuden, väitetyn kunniaa vastaan kohdistuneen rikoksen ja psykologiset ongelmat.[[35]](#footnote-35) Féminicides Algérien tilaston mukaan Algeriassa surmattiin vuonna 2023 (23.11. mennessä) 39 naista.[[36]](#footnote-36)

Wiame Awrasin mukaan naisten surmia viime vuosina yhdisti maan ja yhteisön konservatiivisuus ja patriarkaalisuus. Melkein 80 % naisten surmista oli perheenjäsenten tekemiä. Noin 61 %:ssa tapauksista tekijä oli puoliso. Jotkut heistä olivat poliiseja tai sotilaita, jotka surmasivat vaimonsa palvelusaseellaan. Raportissa mainittiin myös monia tapauksia, joissa nuori mies oli surmannut äitinsä. Joskus kokonainen perhe osallistuu surmaan. Esimerkiksi maaliskuussa 2022 surmattiin 19-vuotias nainen hänen sukulaistensa toimesta, syynä avioliiton ulkopuolinen raskaus. Suurin osa surmista tapahtui suljetussa ympäristössä, kuten kotona tai töissä.[[37]](#footnote-37)

1. **Kohdistuuko miehiin kunniaväkivaltaa Algeriassa?**

Algeriassa perheen tyttären neitsyyden menettämisen on katsottu loukkaavan perheen kunniaa ja se on ollut yksi merkittävimmistä tabuista algerialaisessa yhteisössä.[[38]](#footnote-38) Joskus tämä on johtanut sekä tytön että hänen kumppaninsa surmaamiseen.[[39]](#footnote-39) Algerian medioista löytyy viime vuosilta useita esimerkkejä tapauksista, joissa miehen kerrotaan joutuneen kunniaväkivallan uhriksi. Tässä esimerkkejä, jotka löytyvät Itävallan maatietopalvelun ACCORDin elokuussa 2023 julkaisemasta kyselyvastauksesta[[40]](#footnote-40).

* ObservAlgérie-verkkolehti uutisoi heinäkuussa 2020 Algerian Skikdan maakunnan Sidi Mezghichen kunnassa tapahtuneesta välikohtauksesta, jossa eräs isä surmasi 26-vuotiaan miespuolisen sotilaan, joka oli hänen tyttärensä seurassa. Tarkkaa tietoa surman syystä ei ollut, mutta ObservAlgérien lähteiden mukaan kyse oli kunniaan liittyvästä rikoksesta. Isä oli löytänyt syrjäisessä paikassa tyttärensä ja sotilaan ”kompromettoivassa tilanteessa” ja puukottanut sotilaan kuoliaaksi. Tekoa pidettiin kunniamurhana.[[41]](#footnote-41)
* Verkkolehti Algérie 360 kertoi tammikuussa 2023 nuoren miehen ja tämän ystävän surmanneen naapurissa asuneen miehen ja polttaneen tämän ruumiin tämän autoon Sétifin maakunnassa. Syynä teolle oli se, että uhri oli ollut suhteessa tekijän siskon kanssa, ja että suhteesta oli huhuttu naapurustossa. Tekijät saatiin kiinni, ja he tunnustivat teon.[[42]](#footnote-42)
* Britanniassa julkaistava arabimedia Rai Al-Youm kertoi toukokuussa 2020 Tébessan maakunnan Laouinatin kunnassa tapahtuneesta kunniamurhasta, jossa surmattiin 17-vuotias tyttö puukottamalla ja hakkaamalla, ja haavoitettiin vakavasti tämän kumppania, 25-vuotiasta ulkopaikkakuntalaista miestä. Teon syynä oli uhrien välinen romanttinen suhde, joka paljastui tytön konservatiiviselle perheelle, ja perheen suhteen vuoksi kokema häpeä. Tekijöinä olivat tytön vanhemmat ja veli. Heidät kaikki pidätettiin.[[43]](#footnote-43)
* ObservAlgérie-verkkolehti kertoi maaliskuussa 2020, että noin 40-vuotias mies oli surmattu puukottamalla sydämeen Constantinen maakunnan Aïn Abidin kunnassa. Surmaaja oli uhrin naapurissa asunut eno. Surman tarkka syy ei ollut selvillä. Surmaa pidettiin kuitenkin kunniamurhana. Eno ilmoittautui viranomaisille teon jälkeen, ja poliisi avasi asiasta esitutkinnan. ObservAlgérie tällaiset väkivallanteot olivat nousussa.[[44]](#footnote-44)
* Verkkolehti Algérie 360:n mukaan tammikuussa 2018 pidätettiin ylinopeudesta mies, jonka autosta löytyi verisiä vaatteita. Kuulustelussa mies tunnusti surmanneensa miehen, jonka hän oli yllättäen löytänyt äitinsä seurasta. Artikkelissa ei mainita surman tapahtumapaikkaa.[[45]](#footnote-45)
* Senegalilaisen PressAfrik -uutistoimiston mukaan Pariisissa surmattiin lokakuussa 2010 19-vuotias senegalilainen opiskelijamies Guy Morel. Surmaaja oli hänen algerialaisen tyttöystävänsä veli, joka ei hyväksynyt heidän suhdettaan.[[46]](#footnote-46)

**c. Voiko kunniaväkivaltaa vastaan saada viranomaissuojelua?**

YK:n erikoisraportoijan Yakin Ertürkin raportissa YK:n yleiskokoukselle vuonna 2008 kerrottiin, että vaikka kunniaan liittyvät murhat olivat Algeriassa melko epätavallisia, rikoslain[[47]](#footnote-47) 279 artikla antaa anteeksi murhan, vammat ja hyökkäyksen jos ne on tehty, kun henkilö on yllättänyt puolisonsa aviorikoksen hetkellä.[[48]](#footnote-48) YK-järjestöjen (2019) mukaan Algerian rikoslain 279 artiklan kohdalla puolison surma on tulkittu ”intohimorikokseksi”. Järjestön asiakirjassaan käyttämän värikoodiston mukaan ns. kunniaväkivallan kohdalla ei ole lainkaan tai on vähimmäismäärä suojelua tarjolla.[[49]](#footnote-49)

Human Rights Watchin (2017) mukaan Algerian laki no. 15–19[[50]](#footnote-50) ei mainitse turvakoteja tai kotiväkivallasta selvinneiden avustamista. Algeriassa oli naispuolisille väkivallan uhreille vain kolme valtion ylläpitämää turvakotia. Hallinto oli jättänyt turvakotien ylläpidon kansalaisjärjestöille, joiden turvakoteja oli harvassa, ne kärsivät rahoituksen puutteesta ja olivat keskittyneet urbaaneille alueille.[[51]](#footnote-51)

Carnegie Middle East Center -tutkimuslaitoksen tutkijana toiminut Dalia Ghanem kertoi maaliskuussa 2021, että Algeriassa oli olemassa kaksi valtion ylläpitämää turvakotia (Bousmailissa ja Mostaganemissa) väkivallasta kärsiville naisille. Lisäksi oli viisi väliaikaista suojaa seuraavilla paikkakunnilla: Alger, Constantine, Oran, Skikda ja Ouargla. Koska valtiolla ei ollut sukupuolistuneen väkivallan ehkäisyyn tarkoitettua budjettia, väkivallasta kärsivien naisten pääsyssä turvakotiin/suojaan ja niiden saavutettavuus ovat merkittäviä haasteita. Sellaiset palvelut kuin turvakodit, lakiapu, terveysapu ja psykososiaalinen tuki olivat rajoitettuja ja riittämättömiä. Tällaisia palveluita sai lähinnä kansalaisjärjestöiltä, joista valtaosa ei saanut tukea valtiolta.[[52]](#footnote-52)

EuroMed Rights -verkoston[[53]](#footnote-53) 2021 julkaiseman raportin mukaan Algeriassa ei ole suojeluun liittyviä määräyksiä tai järjestelmää, jonka vuoksi naiset jäävät alttiiksi väkivallalle ja kostolle, heidän etsiessään apua. Algerian laki keskittyy lähes kokonaan sukupuolistuneen väkivallan kriminalisoimiseen. Moni kotiväkivallan kohteeksi joutunut nainen on vaarassa joutua kodittomaksi, ja mahdollisuus saada suojelua on vähäinen. Oikeusjutut ovat pitkäkestoisia.[[54]](#footnote-54)

# Esiaviolliset suhteet Algeriassa

**a. Miten Algeriassa suhtaudutaan esiaviollisiin/avioliiton ulkopuolisiin suhteisiin? b. Mitä seurauksia esiaviollisesta suhteesta voi henkilölle koitua?**

Tri Shaul M. Gabbayn mukaan avioliiton ulkopuolista seksiä pidetään haureuden harjoittamisena. Se on kielletty sharia-laissa ja se on vakavasti rangaistavaa. Avioliitto tarjoaa miehille ja naisille mahdollisuuden rankentaa pitkäaikaisia suhteita.[[55]](#footnote-55) Pohjois-Iowan yliopistolle oppilastyön Tasfih-riitistä[[56]](#footnote-56) vuonna 2020 tehneen Ahlam Laouarin mukaan Algeriassa, kuten missä tahansa patriarkaalisessa arabiyhteisössä, yhteisö vaatii tytöiltä esiaviollista neitsyyttä ja kokee, että tyttöjen ja heidän perheidensä kunnia on vahvasti tähän sidoksissa. Laouarin tutkimukseen haastatelluista kymmenestä algerialaisesta naisesta ja yhdestä miehestä osa koki, että kyseessä oli Islamin uskon määräys, ja että oli jumalan tahto, että tytöt ovat neitsyitä avioliittoon asti. Osa haastatelluista taas koki, että kyseessä oli normi, jota tuli kunnioittaa, eivätkä he pohtineet, mistä normi oli peräisin. Kaikki haastatellut yhdistivät naisen neitsyyden perheen kunniaan. Neitsyyden menettäneen tytön kohdalla koettiin, että hän oli poikennut normista ja uskonnollisuudesta, ja että hän muodosti uhkan vallitsevalle sosiaaliselle järjestykselle ja perheensä kunnialle. Kaksi haastateltavaa arvioi, että tyttö saatetaan surmata tämän takia.[[57]](#footnote-57)

Versaillesin yliopiston tutkija Isabelle Charpentierin 2012 julkaistun tutkimuksen mukaan neitsyyden menettäminen ennen avioliittoa ja veren puuttuminen hääyönä voi johtaa suuriin vaikeuksiin naiselle. Sosiaalisen hylkäämisen ollessa yksi seuraus, Algeriassa on myös vahva kunniaväkivallan traditio.[[58]](#footnote-58)

Algerian rikoslain 339 artiklan mukaan aviorikos on rangaistava teko.[[59]](#footnote-59) Artiklan mukaan aviorikokseen syyllistynyt, naimisissa oleva nainen tai mies tuomitaan 1–2 vuoden vankeuteen. Samoin on muiden aviorikokseen syyllistyneiden henkilöiden kohdalla. Asiasta nostetaan syyte vain loukatun puolison aloitteesta.[[60]](#footnote-60) Aviorikos on yksi naisten surmiin syyllistyneiden henkilöiden kertomista motiiveista.[[61]](#footnote-61) Kuten edellä on mainittu, rikoslain[[62]](#footnote-62) 279 artikla antaa anteeksi murhan, vammat ja hyökkäyksen jos ne on tehty, kun henkilö on yllättänyt puolisonsa aviorikoksen hetkellä.[[63]](#footnote-63)

YK:n erikoisraportoijan Yakin Ertürkin raportissa YK:n yleiskokoukselle vuonna 2008 kerrottiin, että Algerian kaduilla oli kasvava määrä tyttöjä ja naimattomia naisia, jotka oli ajettu pois kodeistaan tai jotka olivat niistä paenneet. Humanitaaristen järjestöjen mukaan syy heidän hylkäämiselleen saattoi olla muun muassa se, että he olivat rikkoneet perheen kunniaa vastaan, mukaan lukien sellaiset naiset, jotka olivat tulleet raskaaksi avioliiton ulkopuolella, tai jotka olivat olleet sellaisissa suhteissa, joita heidän perheensä eivät hyväksyneet.[[64]](#footnote-64)

## Lähteet

ACCORD (Austrian Centre for Country of Origin and Asylum Research and Documentation) 2.8.2023. *Reply to a question on Algeria: honour crimes committed against men; Intervention of the security authorities [a-12228]*.

<https://www.ecoi.net/en/document/2096381.html> (käyty 13.3.2024)

Algeria 6/1966. Code Penal. *Ordonnance n° 66-156 du 8 juin 1966 portant code pÈnal, modifiée et complétée*. <https://alp.unescwa.org/sites/default/files/2021-09/Algeria_Order%20No.%2066-156_y2009_Penal_Code_FR.pdf> (käyty 18.3.2024)

Algérie 360, 3.1.2018. *Nouveau crime d’honneur à Tizi Ouzou: Un jeune tue « l’amant de sa mère »*. <https://www.algerie360.com/nouveau-crime-dhonneur-a-tizi-ouzou-jeune-tue-lamant-de-mere/> (käyty 14.3.2024)

Algérie 360/ Ania B 26.11.2023. *Féminicide en Algérie : un bilan qui fait froid dans le dos*. <https://www.algerie360.com/feminicide-en-algerie-un-bilan-qui-fait-froid-dans-le-dos/> (käyty 18.3.2024)

Algérie 360/ Sara L 30.1.2023. *Sétif: un jeune homme tué et brulé par le frère de sa petite-amie*.
<https://www.algerie360.com/setif-un-jeune-homme-tue-et-brule-par-le-frere-de-sa-petite-amie/> (käyty 14.3.2024)

Amnesty International 22.2.2024. *Algeria: Five years after Hirak protest movement repressive clampdown continues unabated*. <https://www.amnesty.org/en/latest/news/2024/02/algeria-five-years-after-hirak-protest-movement-repressive-clampdown-continues-unabated/> (käyty 18.3.2024)

Arab Barometer/ Alami 23.4.2020. *Recent killing in Lebanon sheds light on honor killings in the country*. <https://www.arabbarometer.org/media-news/recent-killing-in-lebanon-sheds-light-on-honor-killings-in-the-country/> (käyty 12.3.2024)

CE Noticias Financieras 25.11.2023. *At least one woman a week is a victim of femicide in Algeria*. Saatavilla: Factiva-uutistietokannassa [edellyttää kirjautumista] (käyty 15.3.2024)

Charpentier, Isabelle 2012. *Vierges blessées. Représentations de la virginité féminine dans les œuvres et témoignages d’écrivaines (franco)algériennes et (franco)marocaines depuis 2000*. International Journal of Francophone Studies, 2012, Contemporary Women’s Representations of Wounded Bodies and Minds, 15 (2), pp.297-318. HAL Id: hal-03682048. <https://u-picardie.hal.science/hal-03682048/document> (käyty 18.3.2024)

Chebel, Malek 1993, *L’Imaginaire arabo-musulman*. Paris, Presses universitaires de France. ISBN-10. 2130526535, ISBN-13. 978-2130526537.

ENACT

2023. *Africa. Organised Crime Index 2023. Algeria*. <https://africa.ocindex.net/assets/downloads/2023/english/ocindex_summary_algeria.pdf> (käyty 25.3.2024)

2021. *Africa. Organised Crime Index 2021. Algeria*. <https://ocindex.net/assets/downloads/2021/english/ocindex_profile_algeria_2021.pdf> (käyty 25.3.2024)

ESCWA, UNFPA, UN Women & UNDP 12/2019. *Algeria. Gender Justice & The Law.* <https://www.undp.org/sites/g/files/zskgke326/files/migration/arabstates/Algeria.Summary.19.Eng.pdf> (käyty 18.3.2024)

EuroMed Rights 1/2021. *Violence against Women in Algeria*. <https://euromedrights.org/wp-content/uploads/2021/03/Violence-against-women-in-Algeria.pdf> (käyty 13.3.2024)

Féminicides Algérie 23.11.2023. *Liste des féminicides 2023*. <https://feminicides-dz.com/feminicides/liste-des-feminicides-2023/> (käyty 18.3.2023)

Freedom House

2024. *Freedom in the World 2024. Algeria*. <https://freedomhouse.org/country/algeria/freedom-world/2024> (käyty 12.3.2024)

2023. *Freedom in the World 2023. Algeria*. <https://freedomhouse.org/country/algeria/freedom-world/2023> (käyty 12.3.2024)

Gabbay, Shaul M. 2021. *Algeria Unfinished: Honor Killings and Women’s Rights from the Black Decade to the Hirak Movement*. International Journal of Social Science and Humanities Research ISSN 2348-3164 (online) Vol. 9, Issue 2, pp: (129-138), Month: April - June 2021. Global Research Institute. Saatavilla: <https://www.researchpublish.com/upload/book/paperpdf-1619950903.pdf> (käyty 12.3.2024)

Ghanem, Dalia 19.3.2021. *Covid-19 has exacerbated Algeria’s femicide problem*.

<https://www.theafricareport.com/73396/covid-19-has-exacerbated-algerias-femicide-problem/> (käyty 25.3.2024)

Hadja, Amel 2023, s. 373 *Crimes d'honneur dans les familles et sociétés arabes : une lecture de la littérature et des cadres juridiques*. Droit et Sciences Humaines Journal, Volume: 16 / N°: 04 (2023), p 262-276. <https://www.asjp.cerist.dz/en/downArticle/315/16/4/235392> (käyty 15.3.2024)

HRW (Human Rights Watch)/ Begum, Rothna 23.5.2017. *Algeria Needs to Do More to End Domestic Violence*. <https://www.hrw.org/news/2017/05/23/algeria-needs-do-more-end-domestic-violence-0> (käyty 13.3.2024)

IRB (Immigration and Refugee Board of Canada) 8.6.2023. *Algeria: Crime situation, including organized crime; police and state response, including effectiveness; state protection for witnesses and victims of crime (2021–May 2023) [DZA201493.E].*

<https://www.ecoi.net/en/document/2095438.html> (käyty 25.3.2024)

Journal officiel de la République algérienne N° 07, 12.2.2015. *Décret exécutif n° 15-19 du 4 Rabie Ethani 1436 correspondant au 25 janvier 2015 fixant les modalités dinstruction et de délivrance des actes durbanisme*. <https://www.joradp.dz/FTP/jo-francais/2015/F2015007.pdf> (käyty 13.3.2024)

Kime, Sabiha 2020. *Les Harragates algériennes: la fuite vers un destin inconnu*. Recherches Internationales, Année 2020, 118, pp. 157-178. <https://www.persee.fr/doc/rint_0294-3069_2020_num_118_1_1765> (käyty 15.3.2024)

Laouar, Ahlam 2020. *Bleeding cuts, magical spells, sealed hymens: A study of the rite of Tasfih in Algeria*. Dissertations and Theses @ UNI. 1031. <https://scholarworks.uni.edu/etd/1031> (käyty 18.3.2024)

Migrationsverket & SEM (Switzerland: State Secretariat for Migration) 20.1.2012. *The Development in Algeria in the Shade of the Arabic Spring, and its Consequences on Migration (Public version).* *Report from a Swedish-Swiss fact-finding mission to Algeria, June 11-16, 2011.* <https://www.refworld.org/reference/countryrep/sfom/2012/en/98680> (käyty 15.3.2024)

Moutassem-Mimouni, Badra 2001. *Naissances et abandons en Algérie*. Alger, Éditions

Karthala. ISBN 9782845862024.

ObservAlgérie/ Maacha H. 29.7.2020. *Crime d'honneur en Algérie: Un militaire assassiné par un père de famille*. <https://observalgerie.com/2020/07/29/faits-divers/crime-dhonneur-en-algerie-un-militaire-assassine-par-un-pere-de-famille/> (käyty 13.3.2024)

ObservAlgérie/ Afir, Aylan 1.3.2020. *Crime d'honneur en Algérie : Un homme poignarde mortellement son neveu*. <https://observalgerie.com/2020/03/01/faits-divers/crime-dhonneur-en-algerie-un-homme-poignarde-mortellement-son-neveu/> (käyty 14.3.2024)

PressAfrik 23.10.2010. *France: un algérien tue un ivoirien pour « crime d'honneur »*. <https://www.pressafrik.com/France-un-algerien-tue-un-ivoirien-pour-crime-d-honneur-_a41596.html> (käyty 14.3.2024)

Rai Al-Youm 31.5.2020. عائلة تقتل ابنتها وتصيب رفيقها في “جريمة شرف” بولاية تبسة.

الجزائر (suom. Algeria: Perhe tappoi tyttärensä ja haavoitti kumppaniaan "kunniamurhassa" Tebessan maakunnassa)

<https://www.raialyoum.com/%D8%A7%D9%84%D8%AC%D8%B2%D8%A7%D8%A6%D8%B1-%D8%B9%D8%A7%D8%A6%D9%84%D8%A9-%D8%AA%D9%82%D8%AA%D9%84-%D8%A7%D8%A8%D9%86%D8%AA%D9%87%D8%A7-%D9%88%D8%AA%D8%B5%D9%8A%D8%A8-%D8%B1%D9%81%D9%8A%D9%82%D9%87/>

UNGA (United Nations General Assembly) 13.2.2008. *Promotion and protection of all human rights, civil, political, economic, social and cultural, including the right to development. Report of the Special Rapporteur on violence against women, its causes and consequences, Yakin Ertürk. Addendum Mission to Algeria*. A/HRC/7/6/Add.2. <https://digitallibrary.un.org/record/621208?v=pdf> (käyty 15.3.2024)

USDOS (U.S. Department of State) 20.3.2023. *2022 Country Reports on Human Rights Practices: Algeria*. <https://www.state.gov/reports/2022-country-reports-on-human-rights-practices/algeria/> (käyty 12.3.2024)

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Freedom House luokittelee valtiot vapaiksi, osittain vapaiksi tai ei-vapaiksi. Freedom Housen metodologiasta tarkemmin osoitteessa <https://freedomhouse.org/reports/freedom-world/freedom-world-research-methodology> (käyty 12.3.2024) [↑](#footnote-ref-1)
2. Freedom House 2024. [↑](#footnote-ref-2)
3. Freedom House 2023. [↑](#footnote-ref-3)
4. Institute for Security Studies (ISS), katso <https://issafrica.org/about-us/how-we-work> (käyty 25.3.2024) [↑](#footnote-ref-4)
5. Kotisivut, katso <https://globalinitiative.net/about-us/our-story/> (käyty 25.3.2024) [↑](#footnote-ref-5)
6. ENACT 2023, s. 5; IRB 8.6.2023. [↑](#footnote-ref-6)
7. ENACT 2023, s. 6. [↑](#footnote-ref-7)
8. Raportti käsittelee ajanjaksoa 1.2.2019–31.1.2021. [↑](#footnote-ref-8)
9. Organe National de Prévention et de Lutte Contre la Corruption, National Agency for the Prevention and Combating of Corruption. [↑](#footnote-ref-9)
10. Bertelsmann Stiftung 2022, s. 37. [↑](#footnote-ref-10)
11. Presidentti Abdelaziz Bouteflika oli vallassa 2005–2021. [↑](#footnote-ref-11)
12. Freedom House 2023. [↑](#footnote-ref-12)
13. The General Directorate of National Security. [↑](#footnote-ref-13)
14. USDOS 20.3.2023, s. 2. [↑](#footnote-ref-14)
15. Freedom House 2023. [↑](#footnote-ref-15)
16. ENACT 2021, s. 5; IRB 8.6.2023. [↑](#footnote-ref-16)
17. USDOS 20.3.2023, s. 1. [↑](#footnote-ref-17)
18. USDOS 20.3.2023, s. 9. [↑](#footnote-ref-18)
19. High Council of the Judiciary. [↑](#footnote-ref-19)
20. Hirak-liikkeellä viitataan helmikuussa 2019 virinneeseen mielenosoitusliikkeeseen. Tällöin demokratiamyönteiset nuoret miehet ja naiset lähtivät kaduille vastustamaan presidentti Abdelaziz Bouteflikan nimitystä viidettä kertaa virkaansa. Mielenosoittajat protestoivat myös armeijaa ja hallinnon systeemistä korruptiota vastaan. Mielenosoitusten seurauksena Bouteflika erosi presidentin virasta huhtikuussa 2019. Hirak-liikkeen myötä nuoret ja voimakkaat naisaktivistit tekivät paluun, jatkaakseen muun muassa aikaisempien sukupolvien työtä naisten asioiden edistämiseksi. (Gabbay 2021, s. 134–135). Hirak-liikkeeseen liittyvät suurmielenosoitukset jatkuivat Algeriassa, mutta tyrehtyivät keväällä 2021 koronaviruspandemian ja viranomaisten tiukentuneiden toimien kuten mielenosoitusten ilmoitusvelvollisuuden ja toisinajattelijoiksi koettujen henkilöiden pidätysten vuoksi. (Amnesty International 22.2.2024) [↑](#footnote-ref-20)
21. Freedom House 2023. [↑](#footnote-ref-21)
22. National Committee for the Release of Detainees. [↑](#footnote-ref-22)
23. Freedom House 2023. [↑](#footnote-ref-23)
24. USDOS 20.3.2023, s. 9. [↑](#footnote-ref-24)
25. USDOS 20.3.2023, s. 11. [↑](#footnote-ref-25)
26. Migrationsverket & SEM 20.1.2012, s. 19. [↑](#footnote-ref-26)
27. Arab Barometer/ Alami 23.4.2020. [↑](#footnote-ref-27)
28. Gabbay 2021, s. 133. [↑](#footnote-ref-28)
29. Gabbay 2021, s. 129. [↑](#footnote-ref-29)
30. Hadja 2023, s. 273. [↑](#footnote-ref-30)
31. USDOS 20.3.2023, s. 31–32. [↑](#footnote-ref-31)
32. Freedom House 2023. [↑](#footnote-ref-32)
33. USDOS 20.3.2023, s. 2. [↑](#footnote-ref-33)
34. Kotisivut: <https://feminicides-dz.com/> (käyty 18.3.2024) [↑](#footnote-ref-34)
35. CE Noticias Financieras 25.11.2023. [↑](#footnote-ref-35)
36. Féminicides Algérie 23.11.2023. [↑](#footnote-ref-36)
37. CE Noticias Financieras 25.11.2023. [↑](#footnote-ref-37)
38. Chebel 1993, s. 75; Kime 2020, s. 171. [↑](#footnote-ref-38)
39. Moutassem-Mimouni, 2001, p. 27; Kime 2020, s. 171–172. [↑](#footnote-ref-39)
40. ACCORD 2.8.2023. [↑](#footnote-ref-40)
41. ObservAlgérie/ Maacha H. 29.7.2020; ACCORD 2.8.2023. [↑](#footnote-ref-41)
42. Algérie 360/ Sara L 30.1.2023; ACCORD 2.8.2023. [↑](#footnote-ref-42)
43. Rai Al-Youm 31.5.2020; ACCORD 2.8.2023. [↑](#footnote-ref-43)
44. ObservAlgérie/ Afir 1.3.2020; ACCORD 2.8.2023. [↑](#footnote-ref-44)
45. Algérie 360, 3.1.2018; ACCORD 2.8.2023. [↑](#footnote-ref-45)
46. PressAfrik 23.10.2010; ACCORD 2.8.2023. [↑](#footnote-ref-46)
47. Algeria 6/1966. Katso <https://alp.unescwa.org/plans/1507> (käyty 18.3.2024) [↑](#footnote-ref-47)
48. UNGA 13.2.2008, s. 13, alaviite 26. [↑](#footnote-ref-48)
49. ESCWA, UNFPA, UN Women & UNDP 12/2019. [↑](#footnote-ref-49)
50. Algerian parlamentti hyväksyi joulukuussa 2015 lain no. 15–19. Laki kriminalisoi tietyt sukupuolistuneen väkivallan muodot, mukaan lukien kotiväkivallan, seksuaalisen häirinnän, häirinnän julkisissa tiloissa, suullisen solvauksen ja psykologisen väkivallan. Laissa on myös rangaistuksia hyökkäyksestä puolisoa tai naispuolisia perheenjäseniä vastaan. (EuroMed Rights 1/2021, s. 4). Laki 15–19/2015 löytyy Algerian virallisesta lehdestä, osoitteessa <https://www.joradp.dz/FTP/jo-francais/2015/F2015007.pdf>, s. 4–19. (käyty 13.3.2024). Työlain 41 artiklassa kriminalisoidaan kyberrikollisuus ja online-häirintä. (EuroMed Rights 1/2021, s. 4). [↑](#footnote-ref-50)
51. HRW/ Begum 23.5.2017; EuroMed Rights 1/2021, s. 7. [↑](#footnote-ref-51)
52. Ghanem 19.3.2021. [↑](#footnote-ref-52)
53. EuroMed Rights on verkosto, johon kuuluu 68 ihmisoikeusjärjestöä 30 maasta. Verkosto pyrkii edistämään ihmisoikeuksia ja demokratiaa eteläisen ja itäisen Välimeren alueella. Verkostosta tarkemmin, katso <https://euromedrights.org/about/> (käyty 13.3.2024) [↑](#footnote-ref-53)
54. EuroMed Rights 1/2021, s. 7. [↑](#footnote-ref-54)
55. Gabbay 2021, s. 130. [↑](#footnote-ref-55)
56. Tasfih on alle murrosikäiselle tytölle suoritettu rituaali, jossa pyritään taian avulla suojelemaan tytön immenkalvoa ja esiaviollista neitsyyttä. (Laouar 2020, s. 82) [↑](#footnote-ref-56)
57. Laouar 2020, s. 63, 77, 83. [↑](#footnote-ref-57)
58. Charpentier 2020, s. 12. [↑](#footnote-ref-58)
59. ESCWA, UNFPA, UN Women & UNDP 12/2019. [↑](#footnote-ref-59)
60. Algeria 6/1966. Katso <https://alp.unescwa.org/plans/1507> (käyty 18.3.2024) [↑](#footnote-ref-60)
61. Algérie 360/ Ania B 26.11.2023. [↑](#footnote-ref-61)
62. Algeria 6/1966. [↑](#footnote-ref-62)
63. UNGA 13.2.2008, s. 13, alaviite 26. [↑](#footnote-ref-63)
64. UNGA 13.2.2008, s. 20, kohta 71. [↑](#footnote-ref-64)